ྱེད་རང་བདེ་མཆོག་ཧེ་རུ་ཀའི་རྣམ་པར་གྱུར་པ་སྔགས་འདིས་བཀོད་པའི་མོས་པ་མཛོད། ཨོཾ་བཛྲ་དྷཱ་ར་ས་མ་ཡ་སྟྭྃ། དེའི་དབུའི་སྟེང་དུ་གདུགས་དང་། གཡས་གཡོན་དུ་འཕན་དང་བ་དན་དང་རྒྱལ་མཚན་དུ་མ་དང་། མཐའ་སྐོར་དུ་རྒྱལ་སྲིད་སྣ་བདུན་བཀྲ་ཤིས་པའི་རྟགས་རྫས་བརྒྱད་སོགས་མཆོད་པའི་ཚོགས་དུ་མ་དང་བཅས་པར་གྱུར། དེ་ལ་སྐད་ཅིག་གིས་དབང་ལྷ་ནམ་མཁའ་གང་བར་བྱོན་པ་དང་སློབ་དཔོན་ལྷན་ཅིག་པས་འཁོར་ལོས་སྒྱུར་བའི་རྒྱལ་པོ་རྒྱལ་སྲིད་དུ་དབང་བསྐུར་བ་ལྟར་བུམ་པའི་བདུད་རྩིས་དབང་བསྐུར་བའི་མོས་པ་མཛོད། ཇི་ལྟར་བལྟམས་པ་སོགས་ནས་ཤྲི་ཡེ་ཧཱུྃ། བུམ་ཆུ་སྦྱིན་ཅིང་ཁ་རྒྱན་གྱིས་འཐོར། ཞེས་གསུང་ཞིང་དབང་བསྐུར། སྐུ་གང་། དྲི་མ་དག །བདེ་བ་ཆེན་པོ་མྱོང་། ཆུའི་ལྷག་མ་སྤྱི་བོར་ལུད་པ་ལས་རྡོ་རྗེ་སེམས་དཔས་དབུར་བརྒྱན་པའི་མོས་པ་མཛོད། དེ་ནས་དེ་ལ་རུས་པ་དང་རིན་པོ་ཆེའི་རྒྱན་སྣ་ཚོགས་པས་མངའ་གསོལ་བ་ཕུལ་བའི་མོས་པ་མཛོད། འཁོར་ལོ་ཐོད་པ་རྣ་རྒྱན་དང་། །མགུལ་རྒྱན་གདུ་བུ་སྐ་རགས་དང་། །དོ་ཤལ་དང་ནི་རྣམ་པ་བདུན། །ཕྱག་རྒྱ་ཡི་ནི་དབང་བསྐུར་རོ། །ཞེས་བསྐོན། དེ་ནས་དབུ་རྒྱན་སྦྱི་བོར་བཅིངས་ཏེ་དབང་བསྐུར་བའི་མོས་པ་མཛོད། ཐོར་ཚུགས་ཅོད་པན་གྱིས་བརྒྱན་པ། །སངས་རྒྱས་ཀུན་གྱིས་བསྔགས་པ་ཡི། །རིན་པོ་ཆེ་ཡི་དབུ་རྒྱན་དང་། །དར་དཔྱངས་ལྡན་པའི་དབང་བསྐུར་རོ། །ཨོཾ་རཏྣ་མུ་ཀུ་ཊ་ཨ་བྷི་ཥིཉྩ་ཡཱ་མི། ཞེས་བསྐོན། དེ་ནས་དེ་ལ་སྐུ་གསུང་ཐུགས་ཀྱི་དམ་ཚིག་གསུམ་བྱིན་ཏེ་རྡོ་རྗེ་སློབ་དཔོན་གྱི་དབང་གི་དངོས་གཞི་སྦྱིན་པ་ལ། དང་པོ་ཐུགས་ཀྱི་དམ་ཚིག་ཏུ་རྡོ་རྗེ་ཕྱག་གཡས་སུ་བྱིན་ཏེ་དབང་བསྐུར་བའི་མོས་པ་མཛོད། ཐོག་མཐའ་མེད་པའི་སེམས་དཔའ་ནི། །རྡོ་རྗེ་སེམས་དཔའ་དགའ་བ་ཆེ། །ཀུན་ཏུ་བཟང་པོ་ཀུན་བདག་ཉིད། །རྡོ་རྗེ་སྙེམས་ཚུལ་བདག་པོའི་བདག །ཨོཾ་བཛྲ་སཏྭ་ཧཱུྃ། ཞེས་སྦྱིན། གསུང་གི་དམ་ཚིག་ཏུ་དྲིལ་བུ་ཕྱག་གཡོན་དུ་བྱིན་པས་ཆོས་ཕུང་བརྒྱད་ཁྲི་བཞི་སྟོང་གི་སྒྲ་སྒྲོགས་པར་མོས་ལ་དཀྲོལ་ཞིང་དཀུར་བརྟེན་མཛོད། ཨཿ སྲིད་པ་ངོ་བོ་ཉིད་ཀྱིས་དག །ངོ་བོ་ཉིད་ཀྱིས་སྲིད་བྲལ་བྱས། །རང་བཞིན་དག་པའི་སེམས་དཔའ་ནི། །སྲིད་པ་དམ་པ་བྱེད་པར་འགྱུར། །དྷརྨ་དྷཱ་ཏུ་ཨཿ ཞེས་སྦྱིན། ཨོཾ་ཤྲཱི་ཧེ་རུ་ཀ་ཨ་དྷི་པ་ཏི་སྟྭྃ། ཨ་བྷི་ཥིཉྩ་མ་ཏི་ཛྙཱ་ན་བཱི་ར་ས་མ་ཡ་སྟྭྃ། ཞེས་དཀྲཽལ་དུ་གཞུག །སྐུའི་དམ་ཚིག་ཏུ་ཁྱེད་རང་དཔལ་བདེ་མཆོག་ཧེ་རུ་ཀར་གསལ་བ་རིག་མ་དང་མཉམ་པར་སྦྱོར་བའི་བདེ་བས་དགྱེས་པར་མོས་ལ་རྡོར་དྲིལ་ཐུགས་ཀར་བསྣོལ་ཏེ་སྐུའི་སྒོ་ནས་སེམས་ཅན་གྱི་དོན་བྱའོ་སྙམ་པ་རེ་མཛོད། །ཡིད་ཀྱི་ལུས་ནི་བརྟན་བྱའི་ཕྱིར། །ཕྱག་རྒྱའི་དམ་ཚིག་ཅེས་སུ་བརྗོད། །དམ་ཚིག་ཡིད་ནི་བརྟན་པ་གང་། །དེས་ན་ཕྱག་རྒྱར་རབ་ཏུ་གྲགས། །སླར་ཡང་རྡོར་དྲིལ་ཕྱག་གཡས་གཡོན་དུ་བྱིན་ཏེ་སློབ་དཔོན་དུ་རྗེས་སུ་གནང་བ་བྱིན་པའི་མོས་པ་མཛོད། རྡོ་རྗེ་རབ་མཆོག་རྡོ་རྗེ་ནི། ། ༄༅། །ཆེ་དང་དྲིལ་བུ་ཆེན་པོ་ཟུང་། །དེ་རིང་རྡོ་རྗེ་སློབ་དཔོན་གྱུར། །སློབ་མ་བསྡུ་བ་ཉིད་དུ་གྱིས། །དེང་ནས་ཁྱོད་ཀྱིས་དཔལ་འཁོར་ལོ་སྡོམ་པའི་སྒོ་ནས་སེམས་ཅན་ཐམས་ཅད་སྨིན་པར་བྱ་བའི་ཕྱིར་དབང་བསྐུར། རྒྱུད་ཤོད། ཕྲིན་ལས་དང་ཡེ་ཤེས་མ་ལུས་པ་སྒྲུབས་ཤིག །དེ་ལྟར་སློབ་དཔོན་དུ་དབང་བསྐུར་བ་ལ་མཆོད་པས་མཆོད་པའི་མོས་པ་མཛོད། ཨོཾ་བཛྲ་པུཥྤེ་པྲ་ཏཱིཙྪ་ཧཱུྃ། ཞེས་པ་ནས་ཤབྡའི་བར་གྱིས་མཆོད། མེ་ཏོག་འཐོར་ཏེ། མངའ་བདག་ཆེན་པོ་སྐུ་མདོག་སྔོན་པོ་རྒྱལ་གྱུར་ཅིག །དམར་པོ་ཇི་ལྟར་མཛེས་པར་བྱས་པ་རྒྱལ་གྱུར་ཅིག །དམ་ཚིག་མཆོག་གིས་རྒྱན་གྱིས་མཛེས་པ་རྒྱལ་གྱུར་ཅིག །ཟླ་བ་ཕྱེད་པས་དབུ་ལ་བརྒྱན་པ་རྒྱལ་གྱུར་ཅིག །ལྷ་མོའི་འཁོར་ལོའི་རྒྱན་གྱིས་བརྒྱན་པ་རྒྱལ་གྱུར་ཅིག །དང་པོའི་སངས་རྒྱས་ཀུན་མཆོག་གནས་པ་རྒྱལ་གྱུར་ཅིག །འདོད་པ་ཐར་པ་ནོར་དང་ཆོས་སྦྱིན་རྒྱལ་གྱུར་ཅིག །རྣམ་པར་དགྱེས་པར་རོལ་པའི་རང་བཞིན་རྒྱལ་གྱུར་ཅིག །ཕྱག་ན་རྡོ་རྗེ་བདེ་བའི་མགོན་པོ་རྒྱལ་གྱུར་ཅིག །ཨོཾ་སུ་པྲ་ཏིཥྛ་བཛྲ་ཧཱུྃ། དེ་ནས་ཕྲིན་ལས་ཀྱི་རྗེས་སུ་གནང་བ་ནི། གླེགས་བམ་གཏད་པས་ཁྱོད་ཀྱིས་ཐབས་སྣ་ཚོགས་ཀྱིས་ཆོས་ཀྱི་འཁོར་ལོ་བསྐོར་བར་མོས་མཛོད། འཇིག་རྟེན་ཁམས་ནི་ཐམས་ཅད་དུ། །སེམས་ཅན་ཀུན་ལ་ཕན་པའི་ཕྱིར། །བྱ་བ་སྤྱོད་ཚུལ་གསང་བ་ཡི། །ཆོས་ཀྱི་འཁོར་ལོ་རབ་ཏུ་སྐོར། །རྡོ་རྗེའི་འཁོར་ལོ་རབ་ཏུ་སྐོར། །རིན་ཆེན་འཁོར་ལོ་རབ་ཏུ་སྐོར། །པདྨའི་འཁོར་ལོ་རབ་ཏུ་སྐོར། །ལས་ཀྱི་འཁོར་ལོ་རབ་ཏུ་སྐོར། །དེ་རྣམས་ནི་རྡོ་རྗེ་སློབ་དཔོན་དུ་དབང་བསྐུར་བའོ། །དེ་དང་རྗེས་སུ་འབྲེལ་བར་རྗེས་སུ་གནང་བ་ལ་བདུན་ལས། དང་པོ་གར་ནི། ཀུན་གྱིས་པད་སྐོར་སོགས་གར་ཅུང་ཟད་བསྒྱུར་བར་མཛོད། དེང་ནས་བརྩམས་ཏེ་རྫོགས་སངས་རྒྱས། །རྣལ་འབྱོར་མ་དང་དཔའ་བོའི་ཚོགས། །ཤེས་རབ་ཐབས་ཀྱིས་སྙེམས་ཆེན་གྱིས། །གསང་མཆོག་བདེ་བའི་དགའ་སྟོན་གྱིས། །གཉིས་པ་ནི། ཕྲེང་བ་སྦྱིན་ཅིང་རྗེས་སུ་གནང་བའི་མོས་པ་མཛོད། སྒེག་དང་བཅས་པའི་ཕྲེང་བ་ཟུང་། །སངས་རྒྱས་ཀུན་གཙོ་རྣལ་འབྱོར་མ། །དེ་ནི་འབྲལ་བར་མི་འགྱུར་ཏེ། །ཕྲེང་བ་འདི་ནི་རྒྱན་ཡིན་ནོ། །གསུམ་པ་གླུ་ནི། སྙན་པའི་འགྱུར་ཁུག་དང་བཅས་ཏེ་རྗེས་སུ་གནང་བའི་མོས་པ་མཛོད། ལུས་ཅན་རྣམས་ལ་དམ་ཆོས་ཀྱིས། །གླུ་ནི་ཁྱོད་ཀྱིས་བླང་བར་བྱ། །དེས་ནི་རྣལ་འབྱོར་མ་དེ་དང་། །མྱུར་དུ་བདེ་བ་མྱོང་བར་འགྱུར། །བཞི་པ་མིག་ཐུར་ནི། གསེར་གྱི་མིག་ཐུར་གྱིས་མིག་སྨན་མིག་ལ་བྱུག་ཅིང་ཡེ་ཤེས་ཀྱི་སྤྱན་དང་ལྡན་པར་རྗེས་སུ་གནང་བའི་མོས་པ་མཛོད། ཇི་ལྟར་མིག་མཁན་རྒྱལ་པོ་ཡིས། །འཇིག་རྟེན་རབ་རིབ་བསལ་བ་ལྟར། །དག་ཅིང་གསལ་ལ་རྙོག་པ་མེད། །རབ་རིབ་རྒྱལ་བ་རྣམས་ཀྱིས་བསལ། །ཨོཾ་བཛྲ་ནཻ་ཏྲ་ཨ་པ་ཧ་ར་པ་ཏྲ་ལྃ་ཧྲཱིཿཔྲཱྃ། ལྔ་པ་ནི། དུང་དཀར་བྱིན་ཏེ་ཆོས་འཆད་པའི་རྗེས་སུ་གནང་བའི་མོས་པ་མཛོད། ཁྱོད་ཀྱིས་ཐེ་ཚོམ་དོགས་མེད་པར། །ཡིད་གཉིས་མེད་པའི་སེམས་ཀྱིས་ནི། །ཆོས་ཀྱི་དུང་ནི་བླ་མེད་པ། །དྲི་མེད་ཀུན་ཏུ་གང་བར་གྱིས། །དྲུག་པ་ནི། སློབ་དཔོན་གྱི་ཕྱག་གིས་སྐྱབས་སྦྱིན་བྱས་ཏེ་ཕྲིན་ལས་བཞི་པོ་རྗེས་སུ་གནང་བའི་མོས་པ་མཛོད། ཞི་དང་རྒྱས་དང་དབང་དང་དགུག །སྡང་བར་བྱེད་དང་གདོན་ཚོགས་དག །གསད་དང་བསྐྲད་པ་ཐམས་ཅད་དེ། །ལས་དེ་རྣམས་ནི་བསྒྲུབ་པར་གྱིས། །བདུན་པ་ནི། སློབ་དཔོན་གྱིས་སྐྱབས་སྦྱིན་དང་བཅས་ཏེ་གྲུབ་པ་བརྒྱད་པོ་རྗེས་སུ་གནང་བའི་མོས་པ་མཛོད། རལ་གྲི་མིག་སྨན་ས་འོག་དང་། །རྐང་མགྱོགས་མི་སྣང་རིལ་བུ་བཅུད། །མཁའ་ལ་སྤྱོད་པའི་དངོས་གྲུབ་ཀུན། །ཐམས་ཅད་ཅི་དགར་བསྒྲུབ་པར་གྱིས། །ཞེས་བརྗོད། དེ་ནས་དེ་དག་གི་སྐབས་སུ་ཁས་བླངས་པའི་དམ་ཚིག་དང་སྡོམ་པ་རྣམས་ལ་སྲུང་སྡོམ་ཅི་ནུས་སུ་བགྱིད་སྙམ་པའི་སྲུང་སེམས་ནན་ཏན་དུ་བསྐྱེད་ནས་དམ་ཚིག་མདོར་བསྡུས་ཏེ་ཁས་ལེན་པ་འདིའི་རྗེས་ཟློས་ལན་གསུམ་མཛོད། གཙོ་བོས་ཇི་ལྟར་བཀའ་སྩལ་པ། །དེ་དག་ཐམས་ཅད་བདག་གིས་བགྱི། །དབང་ལེགས་པར་ཐོབ་པའི་བཀའ་དྲིན་གཏང་རག་གི་སླད་དུ་མཎྜལ་ཕུལ། མཎྜལ་དུ་མ་ཟད་ལུས་ལོངས་སྤྱོད་དུས་གསུམ་གྱི་དགེ་ཚོགས་ཐམས་ཅད་འཁོར་ལོས་སྒྱུར་བའི་རྒྱལ་པོའི་རྒྱལ་སྲིད་ལྟར་སྤྲུལ་ནས་འབུལ་ན་ཆ་ཤས་རེ་རེ་ནས་སོ་སོར་བཞེས་ཏེ་ལོངས་སྤྱད་དུ་གསོལ་སྙམ་པས་འདིའི་རྗེས་ཟློས་ལན་གསུམ་མཛོད། དེང་ནས་བརྩམས་ཏེ་བདག་བྲན་དུ། །ཁྱེད་ལ་བདག་ནི་འབུལ་ལགས་ན། །ཁྱོད་ཀྱིས་སློབ་མར་གཟུང་བ་དང་། །ཆ་ཡིས་ཀྱང་ནི་སྤྱད་དུ་གསོལ། །དེ་ལྟར་དེ་ཉིད་ཀྱི་སྒོ་ནས་དཔལ་འཁོར་ལོ་བདེ་མཆོག་གྲུབ་ཐོབ་ཆེན་པོ་ཏཻ་ལོ་པ་དང་ནཱ་རོ་པའི་ལུགས་ཀྱི་དབང་བསྐུར་གྱི་རིམ་པ་ཟབ་པ་ལས་ཀྱང་ཆེས་ཟབ་པ་ཕུལ་གྲུབ་པ་ལགས་པས་འདིའི་སྒོ་ནས་རང་གཞན་གྱི་དོན་རྒྱ་ཆེན་པོ་མཛད་པ་དང་། དེ་ལྟར་གསན་པའི་རྣམ་དཀར་གྱིས་མཚོན་དུས་གསུམ་དུ་བསགས་པའི་དགེ་བ་ཐམས་ཅད་ཕྱོགས་གཅིག་ཏུ་བསྡུས་ཏེ་བླ་ན་མེད་པའི་བྱང་ཆུབ་ཆེན་པོར་བསྔོ་བའི་འདུན་པས་བསྔོ་སྨོན་མཛད་འཚལ། བསོད་ནམས་འདི་ཡིས་སོགས་བསྔོ་སྨོན་བགྱིས་ཏེ་སློབ་མ་རྣམས་གྱེས་པར་བྱའོ། །འདིའི་དབང་ཆོག་གོ་རིམ་གཞན་དང་ཅུང་མི་མཐུན་ཀྱང་དཔལ་ཏཻ་ལོ་པ་ཚུན་གྱི་ཕྱག་གཞེས་བསླད་མེད་ཡིན་ཞེས་གསུངས་སོ། །དེ་ནས་ཚོགས་འཁོར་དབུལ་བ་ནི། ཚོགས་རྫས་ཤ་ཆང་སོགས་བཤམས་ལ་ནང་མཆོད་ལྟར་བྱིན་གྱིས་བརླབ། ཨོཾ་བཛྲ་ས་མཱ་ཛཿཕཻཾ་ཕཻཾ། ཞེས་ཚོགས་མགྲོན་སྤྱན་དྲངས་ཏེ་མདུན་བསྐྱེད་དང་དབྱེར་མེད་དུ་བསམས་ནས། ན་མོ། ཐབས་དང་ཤེས་རབ་གཉིས་སུ་མེད་པའི་ཚོགས་ཀྱི་འཁོར་ལོ་རྒྱ་ཆེན་པོ་འདི། རང་བཞིན་རྣམ་པར་དག་པ་སྐྱེ་བ་མེད་པ། ངོ་བོ་རྣམ་པར་དག་པ་ཨཱ་ལི་ཀཱ་ལི། མཚན་ཉིད་རྣམ་པར་དག་པ་ཤ་ལྔ་བདུད་རྩི་ལྔས་རྒྱས་བཏབ་པ་འདི་འབུལ་བའི་གནས་སུ་གྱུར་པ་ནི། བྱིན་རླབས་ཀྱི་རྩ་བ་རྩ་བརྒྱུད་བླ་མ་རྣམས་ཀྱི་ཞལ་དུ་ཨོཾ་ཨཱཿཧཱུྃ། དངོས་གྲུབ་ཀྱི་རྩ་བ་ཡི་དམ་ལྷ་ཚོགས་རྣམས་ཀྱི་ཞལ་དུ་ཨོཾ་ཨཱཿཧཱུྃ། རྟེན་འབྲེལ་གྱི་རྩ་བ་མ་རྒྱུད་མཁའ་འགྲོ་རྣམས་ཀྱི་ཞལ་དུ་ཨོཾ་ཨཱཿཧཱུྃ། ཕྲིན་ལས་ཀྱི་རྩ་བ་ཆོས་སྐྱོང་སྲུང་མ་རྣམས་ཀྱི་ཞལ་དུ་ཨོཾ་ཨཱཿཧཱུྃ། ཨོཾ་སརྦ་པཉྩ་ཨ་མྲི་ཏ་ཁཱ་ཧི། ཨོཾ་ག་ཎ་ཙཀྲ་ཁཱ་ཧི། ཞེས་དབུལ། ཚིག་འདི་བཀའ་བརྒྱུད་ཆེ་བཞི་ཆུང་བརྒྱད་ཐམས་ཅད་ལ་ཡོངས་གྲགས་སོ། །མཆན། སྤྲོ་ན་ཡབ་ཡུམ་གྱི་སྙིང་པོ་ཉེ་སྙིང་བཞི་པོ་རེ་རེ་བཞིན་དང་། མཁའ་འགྲོ་སྤྱི་གཏོར་གྱི་སྔགས་དང་། ཤྲཱི་དྷརྨ་པཱ་ལ་རྣམས་རེ་རེ་བཞིན་གྱི་མཐར། ཨོཾ་སརྦ་ག་ཎ་ཙཀྲ་པཱུ་ཛ་ཁ་ཁ་ཁཱ་ཧི་ཁཱ་ཧི། ཞེས་བཏགས་པ་ལན་གསུམ་རེའང་བྱས་ནས། ལས་རྡོར་གྱིས་ཚོགས་དྲངས་ཏེ། གཟིགས་ཤིང་མཛེས་ལྡན་དམ་པའི་ཆོས། །འདི་ལ་ཐེ་ཚོམ་བྱ་མི་རུང་། །བྲམ་ཟེ་གདོལ་པ་ཁྱི་དང་ཕག །རང་བཞིན་གཅིག་ཏུ་དགོངས་ཏེ་རོལ། །ཨ་ལ་ལ་ཧོཿ ཞེས་བརྗོད། ལེན་པ་པོས་པད་ཀོར་དང་བཅས་ཏེ། ཧོཿ རིན་ཐང་མེད་ལ་ལེགས་འོང་ཆོས། །འདོད་ཆགས་ལ་སོགས་དྲི་མ་སྤངས། །གཟུང་དང་འཛིན་པ་རྣམ་བྲལ་བ། །དེ་བཞིན་ཉིད་ལ་བདག་ཕྱག་འཚལ། །ཞེས་བླང་། འདུས་པ་ཐམས་ཅད་ལ་དྲངས་ཤིང་ཚིམ་པར་རོལ་མཐར་ལྷག་མ་བསྡུས་པའི་སྟེང་དུ་གཙང་ལྷག་བཞག་པར་ནང་མཆོད་བྲན་ཏེ། ཨོཾ་ཨཱཿཧཱུྃ་ཧ་ཧོ་ཧྲཱིཿ ལན་གསུམ་གྱིས་བདུད་རྩིར་བརླབས་ནས། ཕཻཾ། ཞེས་ལྷག་མགྲོན་སྤྱན་དྲངས་ཏེ། ལྷག་མའི་མགྲོན་ཚོགས་ཁྱེད་རྣམས་ཀྱིས། །མཆོད་སྦྱིན་གཏོར་མ་འདི་བཞེས་ལ། །སོགས་ཀྱིས་འབུལ་ཞིང་ཕྲིན་ལས་གཞོལ་བར་བྱའོ། །མཇུག་ཆོག་ལ་མཆོད་པ་གསར་དུ་བཤམ་པའམ་ཁ་གསོས་ལ་བྱིན་གྱིས་བརླབས་ཏེ་མཆོད་བསྟོད་མདུན་བསྐྱེད་ལྟར་རམ། བསྡུ་ན་བདག་བསྐྱེད་ཀྱི་མཇུག་ལྟར་བྱ། ཡིག་བརྒྱ་ལན་གསུམ་དང་། མ་འབྱོར་པ་དང་ཉམས་པ་དང་། །སོགས་ཀྱིས་བཟོད་པར་གསོལ། རས་དཀྱིལ་ལ་བརྟན་བཞུགས་སྤྱི་ལྟར་དང་། ཨོཾ་སུ་པྲ་ཏིཥྛ་བཛྲཱ་ཡ་སྭཱ་ཧཱ། ཞེས་བཟླས་པས་མེ་ཏོག་འཐོར། ཛཿཧཱུྃ་བྃ་ཧོཿ དམ་ཚིག་པ་རྣམས་རང་གི་སྙིང་གར་ཐིམ་པས་བྱིན་གྱིས་བརླབས་པར་གྱུར། ཅེས་བསམ། རང་གི་གནས་གསུམ་འབྲུ་གསུམ་དང་ལུས་རྡོ་རྗེའི་གོ་ཆས་གཏམས་པར་གྱུར། ཨོཾ་ཨཱཿཧཱུྃ། ཨོཾ་བཛྲ་ཀཱ་ཡ་ཝཱ་ཀ་ཙིཏྟ་རཀྵ་ཧཾ། དགེ་བ་འདི་ཡིས་མྱུར་དུ་བདག །འཁོར་ལོ་བདེ་མཆོག་འགྲུབ་གྱུར་ནས། །འགྲོ་བ་གཅིག་ཀྱང་མ་ལུས་པ། །དེ་ཡི་ས་ལ་འགོད་པར་ཤོག །ཅེས་བསྔོ་སྨོན་དང་། ཉིན་མོ་བདེ་ལེགས་མཚན་བདེ་ལེགས། །སོགས་དང་། གཞན་ཡང་དཀོན་མཆོག་གསུམ་གྱི་བཀྲ་ཤིས་སོགས་མདོ་རྒྱུད་ཚད་ལྡན་ནས་གསུངས་པའི་རྡོ་རྗེའི་ཚིག་བྱིན་རླབས་ཅན་གྱིས་ཤིས་བརྗོད་རྒྱས་པར་བྱའོ། །འདིའི་བདག་མདུན་བུམ་གསུམ་སྙན་བརྒྱུད་ལྷན་ཅིག་སྐྱེས་པའི་བསྐྱེད་རིམ་སྒྲུབ་མཆོད་ཀྱི་རྣལ་འབྱོར་ཉམས་སུ་ལེན་པའི་མན་ངག་ཅེས་པ་དང་། བཅོམ་ལྡན་འདས་འཁོར་ལོ་བདེ་མཆོག་གསང་བ་ཡིད་བཞིན་ནོར་བུའི་མཆོད་ཕྲེང་སྙན་པའི་བ་དན་ཞེས་པ་གཉིས་ཕལ་ཆེར་ཚིག་དོན་མཐུན་པར་འདུག་པ་ལ་མི་མཐུན་པ་ཕྲན་བུ་རྣམས་ལས་ལེགས་ཆ་གང་ཡོད་དང་། དཀྱིལ་ཆོག་དབང་ཆོག་བཅས་སྙན་བརྒྱུད་ཡིད་བཞིན་ནོར་བུའི་དབང་གི་ཆུ་བོ་ཞེས་པ་མེ་ཉག་པ་རྨ་སེ་གྲུབ་ཐོབ་བློ་གྲོས་རིན་ཆེན་གྱིས་མཛད་པ་དང་། དབང་ཆོག་འགྲེལ་པ་གསལ་བྱེད་འོད་ཟེར་ལེགས་བཤད་སྒྲ་དབྱངས་ཀྱིས་མཛད་པ་གཉིས་ལ་ཚིག་གཅིག་ཀྱང་ཁྱད་པར་མེད་པ་ལྟར་བྲིས་པ་ལགས། ཐུབ༵་བ༵སྟན་རིན་ཆེན་འབྱུང་གནས་ལས་འོང་བའི། །ལེ༵གས་བཤ༵ད་སྒྲུབ་དཀྱིལ་བཟང་པོའི་ནོར་བུ་འདིར། །རྒྱལ་བ༵སྟན་འཛི༵ན་སྐྱོང་སྤེལ་བའི་འོད་འཕྲོ་བཞིན། །གཞ༵ན་ཕ༵ན་འདོད་རྒུ་མཐ༵འ་ཡ༵ས་ཆར་འབེབས་ཤོག །ཅེས་རྗེ་བླ་མ་མཚུངས་པ་མེད་པ་འཇམ་དབྱངས་བློ་གཏེར་དབང་པོས་རྒྱུད་སྡེ་རིན་པོ་ཆེ་ཀུན་ལས་བཏུས་པའི་བཀའ་བསྡུ་ཆེན་མོ་མཛད་སྐབས། ཆོས་ཚན་འདི་བདག་ལ་སྒྲིགས་པར་བཀའ་སྩལ་བ་སྤྱི་བོས་མཆོད་དེ་རྡོ་རྗེ་འཆང་ཀརྨ་ངག་དབང་ཡོན་ཏན་རྒྱ་མཚོ་དང་། རྗེ་ཀརྨ་པ་བཅོ་ལྔ་པ་སོགས་ཀར་ལུགས་ཁོ་ནའི་སྐྱེས་བུ་དམ་པ་བཅུ་ཕྲག་གཅིག་གི་ཞབས་པད་གཙུག་གིས་བསྟེན་པའི་ཤར་མེ་ཉག་རོང་ཤར་བ་ཐུབ་བསྟན་ལེགས་བཤད་བཟང་པོས་བྲིས་པ་དགེ་བར་